钦定古今图书集成/明伦汇编/官常典/第755卷 > 陈良谟
## 钦定古今图书集成/明伦汇编/官常典/第755卷 > 陈良谟

按《明外史》本传：“良谟字士亮，鄞人。崇祯四年进士，授
大理推官。初名天工。庄烈帝虔事上帝，诏群臣名天
者悉改之，乃改。良谟在职六年，两注上考。行取陛见，
擢御史。十二年，出按四川。张献忠、罗汝才等猖獗甚，
督师杨嗣昌议尽驱入蜀，蹙而歼之，檄诸大帅环集
郧、襄。良谟曰：‘是将以蜀为壑也’。躬阅关隘，严饬文武”
将吏为堵剿计。总兵官罗尚文贪残嗜酒，举奏之。尚
文为少戢，期满当还，特留任。诏良谟专护蜀王，巡抚
邵捷春专办贼。良谟饬守，具檄属城，坚壁清野，数调
诸将出击。贼犯成都，良谟遣将列要害为掎角势，一
再战，贼溃奔。帝闻贼扰蜀，数下诏责良谟。后知其坚
守状，乃优旨赐银币。及还朝，贼势益迫。良谟数有所
规画，皆废格不行。未几，京师陷，良谟念母老，己未有
子，而妾时氏方有娠，乃谓之曰：“吾且死，汝幸任身，急
归父母家。”时泣曰：“公殉国，妾不当殉公耶？且一妇人
踯躅锋刃间，倘不幸有他，不如无子。”良谟喜曰：“能如
是乎？妾乃先就缢。”既死，良谟整衣冠望阙拜，亦自缢
死。时氏，京师人，年十八，侍良谟百有三日耳。福王时，
良谟赠太仆卿，谥“恭愍”；时，氏赠孺人。